ZAPISNIK 32. REDNE SEJE UPRAVNEGA ODBORA

ŠD ULTIMATE FRISBEE MARIBOR,

ki je potekala 17. junija 2024, s pričetkom ob 18. uri

v Univerzitetnem športnem centru Leona Štuklja, Koroška cesta 130 v Mariboru.

Prisotni člani: mag. Miha Pauko, Luka Banović (na daljavo), Ivan Novak, Jernej Mihelač.

Odsotna člana: dr. Kristina Stojmenova, Marko Sagadin.

Ostali prisotni: Miha Govedič.

Predlagani dnevni red:

1. Potrditev zapisnika in pregled uresničenih sklepov 31. redne seje Upravnega odbora ŠD Ultimate frisbee Maribor.
2. Letno poročilo o delu ŠD Ultimate frisbee Maribor v letu 2023.
3. Letni načrt dela ŠD Ultimate frisbee Maribor v letu 2024.
4. Javni razpis za sofinanciranje programa Letnega programa športa v Mestni občini Maribor za leto 2024.
5. Poročilo trenerjev o delu ekip ŠD Ultimate frisbee Maribor.
6. Trenutno finančno stanje ŠD Ultimate frisbee Maribor.
7. Razno.

Sejo je vodil predsednik mag. Miha Pauko, pozdravil prisotne in ugotovil njeno sklepčnost. Predlagal je dnevni red seje, s katerim so se prisotni strinjali in soglasno sprejeli

**Sklep 1: Upravni odbor društva sprejme dnevni red svoje 32. redne seje.**

*Ad 1)*

Mag. Miha Pauko je navzoče seznanil z vsebino zapisnika 31. redne seje upravnega odbora društva, ki je potekala 18. decembra 2023, in dejal, da so bili soglasno sprejeti sklepi uresničeni, k zapisniku omenjene seje pa nihče od navzočih ni imel pripomb.

**Sklep 2: Upravni odbor društva se seznani s pregledom uresničenih sklepov ter sprejme zapisnik svoje 31. redne seje.**

*Ad 2)*

Luka Banović je izdelal predlog poročilo društva v letu 2023, ki ga je soglasno sprejel 13. Zbor članov društva 27. novembra 2023. Dokument je predstavil prisotnim, pri čemer je izpostavil upravno organizacijske in upravno administracijske aktivnosti ter programe društva. Del omenjenega dokumenta je tudi finančno poročilo, ki ga je izdelal Timotej Bedenik iz Knjigovodskega servisa d.o.o. iz Maribora.

**Sklep 3: Upravni odbor društva se seznani z Letnim poročilom Športnega društva Ultimate frisbee Maribor v letu 2023.**

*Ad 3)*

Jernej Mihelač je izdelal predlog načrta društva v letu 2024, ki ga sprejel 13. Zbor članov društva 27. decembra 2023. Predstavil je vsebino dokumenta po posameznih segmentih, kot so strateške usmeritve, operativni, poslovni in programski cilji ter finančni načrt, slednjega je sooblikoval skupaj z blagajnikom društva.

**Sklep 4: Upravni odbor društva se seznani z Letnim načrtom Športnega društva Ultimate frisbee Maribor v letu 2024.**

*Ad 4)*

Mag. Miha Pauko je povedal, da je društvo na Javnem razpisu za sofinanciranje programa Letnega programa športa v Mestni občini Maribor za leto 2024 ponovno uspešno kandidiralo, namesto finančnih sredstev mu je bila dodeljena brezplačna uporaba igrišča v Športnem parku Tabor za potrebe treningov in tekem. V okviru istega razpisa je društvo kandidiralo tudi za pridobitev finančnih sredstev za trenerja mladinske ekipe in bilo uspešno, odobrena sredstva bo računovodski servis društva čim prej prenesel na račun društva.

**Sklep 5: Upravni odbor društva se seznani z uspešno kandidaturo društva na Javni razpis za sofinanciranje programa Letnega programa športa v Mestni občini Maribor za leto 2024.**

*Ad 5)*

Miha Govedič je poročal o izvedbi treningov, ki trenutno dvakrat tedensko potekajo na igrišču v Športnem parku Tabor in bodo v skladu z urnikom potekali tudi v poletnem času. Ekipi društva sta letos sodelovali na dvoranskem državnem prvenstvu in zasedli 6. (mixed) oziroma 4. mesto (open). Načrtovana je udeležba društvenih ekip na državnem prvenstvu na prostem v septembru 2024 ter turnirju Čimičange, oboje predvidoma v septembru 2024.

Z ožjo ekipo načrtuje v septembru 2024 izvedbo predstavitev ultimata na več srednjih šolah v Mariboru in okolici, morebiti pa še na kakšni osnovni šoli.

**Sklep 6: Upravni odbor društva se seznani s poročilom trenerja o delu ekip Športnega društva Ultimate frisbee Maribor.**

*Ad 6)*

Ivan Novak, blagajnik društva, je kratko predstavil trenutno okvirno finančno stanje društva in dejal, da le-to posluje zelo stabilno in pozitivno, vse zapadle obveznosti so sprotno poravnane. Miha Govedič mu bo posredoval seznam članov društva, na podlagi katerega bo blagajnik društva članom in simpatizerjem društva izstavil račune za članarine za leto 2024.

**Sklep 7: Upravni odbor društva se seznani s trenutnim finančnim stanjem društva.**

*Ad 7)*

Luka Banović je opozoril, da novembru 2024 poteče mandat članov upravnega odbora društva. Predlagal je, da v poletnem času dorečemo novo sestavo upravnega odbora z natančneje dodeljenimi nalogami, formalno pa v članstvo vključimo tudi trenerja in novega blagajnika. Dodal je še, da bi se upravni odbor društva ob koncu poletja 2024, ponovno sestal in redefiniral svojo vizijo za prihodnji mandat. Predsednik društva je predlagal, da bi po potrebi tudi posodobili statut društva.

**Sklep 8: Člani upravnega odbora društva posredujejo njegovemu predsedniku morebitne spremembe in dopolnitve statuta društva.**

Seja je bila zaključena ob 19.30.

V Mariboru, 20. junija 2024

Zapisal:

mag. Miha Pauko